text: Gådefuld sag undersøges igen
  23 november 2012 kl. 11.18
  I november 1977 forsvandt 29-årige Uwe Schlichting-Hansen, Aabenraa. Han kørte i en lille gul Fiat. Nu er bilen fundet på bunden af havnen i Aabenraa.
  Lederen af lokalpolitiet i Aabenraa, vicepolitikommissær Knud Reinholdt, bekræfter, at bilen var indregistreret i Uwe Schlichting-Hansens navn.
  Dykkere fra Falck var fredag formiddag i gang med at undersøge resterne af bilen på bunden af havnen, men der er ikke fundet rester af et lig i bilen.
  Politiet mener ikke, at der er grund til at tage bilen op fra havnen til videre undersøgelser.
  Uwe Schlichting-Hansens bortgang har været en gåde i 35 år.
  Uwe Schlichting-Hansen arbejdede som typograf.
  Han blev betegnet som nedtrykt, da han forsvandt i en Fiat 128.
  Uwe Schlichting-Hansen blev forgæves efterlyst med et detaljeret signalement gennem radio og aviser.
  Havnen blev også undersøgt dengang.
  Uwe Schlichting-Hansen havde et nært forhold til sine forældre, og han spiste som regel hver aften sammen med dem i deres hjem på Gammel Kongevej i Aabenraa. Forældrene er døde.Uwe Schlichting-Hansen ville i dag være 64 år, hvis han levede.
  En søster er af politiet blevet underrettet om fundet af bilen.
  